## Barrachina denuncia que “el Ministeri no posarà en funcionament els pous de sequera al Baix Segura fins a desembre de 2025”

*** El conseller d’Agricultura, Aigua, Ramaderia i Pesca ha lamentat que, “una vegada més, el Govern d’Espanya gira l’esquena als regants de la província d’Alacant en negar-los aigua per a poder regar els seus camps”
* “Exigim tota la urgència i que s’adopten les mesures necessàries per a fer front a la delicada situació del camp alacantí”, ha afirmat
* Així s’ha manifestat el responsable d’Agricultura després de conéixer la intenció de la Confederació Hidrogràfica del Segura d’ajornar els tràmits per a obrir els pous de sequera al Baix Segura**

El conseller d’Agricultura, Aigua, Ramaderia i Pesca, Miguel Barrachina, ha denunciat hui que “el Ministeri de Transició Ecològica i Repte Demogràfic no té cap intenció de posar en funcionament els pous de sequera de manera urgent i immediata, sinó que ho ajorna per al mes de desembre de 2025, tal com han informat hui en el transcurs de la reunió de la Comissió Permanent de la Sequera de la Confederació Hidrogràfica del Segura”.

Barrachina ha lamentat que, “de nou, el Govern d’Espanya gira l’esquena als regants de la província d’Alacant. No només retalla l’aigua que prové del transvasament Tajo-Segura, i recomana no plantar les hortalisses d’hivern, sinó que ara ens diuen que els pous de sequera no estaran preparats per a fer front a la situació de l’actual campanya”.

El conseller d’Agricultura i Aigua ha assenyalat que “la Generalitat ja va advertir el mes de març passat de la situació de sequera que estàvem patint i ja va sol·licitar que es posara en marxa tota la maquinària per a poder obrir eixos pous de sequera”.

“No es va fer res en el seu moment i ara ens diuen que no podrà ser fins a l’any que ve. Els nostres regants i agricultors ja no poden esperar ni un dia més. Necessitem aigua per a regar els nostres camps”, ha assenyalat.

Barrachina ha assegurat que “continuarem treballant per a garantir l’aigua que necessiten els nostres camps i defendrem el que per justícia ens pertany. No permetrem que es continue girant l’esquena a l’agricultura alacantina i condemnant la nostra terra a la desertització”.

Fecha: 21/10/2024